Broj: 711-I-2122-P-399/22-02-17

Zagreb, 14. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Roberta Blažinovića, vršitelja dužnosti ravnatelja Uprave za industriju, poduzetništvo i obrt u Ministarstvu gospodarstva i održivog razvoja,** za davanjem očitovanja,na 190. sjednici, održanoj 14. listopada 2022., daje sljedeće

**OČITOVANJE**

**Robert Blažinović, imenovan odlukom Vlade Republike Hrvatske kao vršitelj dužnosti ravnatelja Uprave za industriju, poduzetništvo i obrt u Ministarstvu gospodarstva i održivog razvoja bez prethodno provedenog natječaja na privremeno razdoblje najduže do 6 mjeseci, odnosno do imenovanja ravnatelja Uprave po javnom natječaju, nije obveznik u smislu članka 3. stavka 3. ZSSI/21-a te nije Povjerenstvu dužan podnijeti imovinsku karticu.**

Obrazloženje

Robert Blažinović, vršitelj dužnosti ravnatelja Uprave za industriju, poduzetništvo i obrt u Ministarstvu gospodarstva i održivog razvoja podnio je zahtjev za očitovanjem koji je u knjigama ulazne pošte zaprimljen 7. listopada 2022. pod brojem: 711-U-8195-P-399/22-01-3, povodom kojeg se vodi predmet broj P-399/22.

Podnositelj u zahtjevu navodi da mu je na zatvorenom dijelu 150. sjednice Vlade Republike Hrvatske od 19. rujna 2022. dana ovlast za obavljanje poslova ravnatelja Uprave za industriju, poduzetništvo i obrt u Ministarstvu gospodarstva i održivog razvoja do provedbe javnog natječaja za imenovanje ravnatelja Uprave, s danom od 1. listopada 2022. do najdulje 6 mjeseci. Podnositelj traži mišljenje Povjerenstva je li povodom obnašanja navedene dužnosti u obvezi podnijeti imovinsku karticu, sukladno odredbi članka 10. ZSSI/21-a.

Člankom 8. stavcima 3. i 4. ZSSI/21-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Člankom 3. stavcima 1. i 2. ZSSI/21-a propisano je tko su obveznici i obnašatelji dužnosti u smislu navedenog Zakona, odnosno tko su obveznici i obnašatelji dužnosti na koje se u cijelosti primjenjuju odredbe ZSSI/21-a.

Člankom 74. Zakona o državnim službenicima („Narodne novine“. broj br. 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15., 61/17., 70/19. i 98/19.) propisano je da u kategoriji rukovodećih državnih službenika Vlada Republike Hrvatske imenuje ravnatelja koji upravlja upravnom organizacijom u sastavu ministarstva temeljem provedenog javnog natječaja.

Člankom 3. stavkom 3. ZSSI/21-a propisano je da se odredbe iz članaka 10. do 14. glave III. i članaka 48. do 50. ovoga Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja.

Navedene odredbe ZSSI/21-a odnose se na obvezu podnošenja imovinske kartice rukovodećih državnih službenika, kao i na provođenje postupka administrativne i redovite provjere njihovih imovinskih kartica, te vođenje postupka zbog utvrđivanja povrede odredbi istog Zakona u odnosu na okolnosti propusta potpuno i pravilno ispunjene imovinske kartice te utvrđenog nesklada, odnosno nesrazmjera između podataka navedenih u imovinskoj kartici i podataka kojima raspolažu nadležna tijela.

U ovom je slučaju Robert Blažinović odlukom Vlade Republike Hrvatske, bez prethodno provedenog natječaja, imenovan na dužnost vršitelja dužnosti ravnatelja Uprave u Ministarstvu gospodarstva i održivog razvoja na privremeno razdoblje najduže do 6 mjeseci, odnosno do imenovanja ravnatelja Uprave po javnom natječaju.

S obzirom da su obveznici podnošenja imovinske kartice Povjerenstvu¸ sukladno odredbi članka 3. stavka 3. ZSSI/21-a, rukovodeći državni službenici imenovani od strane Vlade Republike Hrvatske temeljem prethodno provedenog natječaja, Robert Blažinović povodom obavlja funkcije vršitelja dužnosti ravnatelja Uprave za industriju, poduzetništvo i obrt u Ministarstvu gospodarstva i održivog razvoja bez da je za tu dužnost prethodno proveden natječaj, nije obveznik u smislu odredbi navedenog Zakona te nije Povjerenstvu dužan podnijeti imovinsku karticu.

Ukoliko Robert Blažinović bude imenovani na dužnost ravnatelja Uprave na mandatno razdoblje temeljem provedenog javnog natječaja, bit će dužan Povjerenstvu podnijeti imovinsku karticu u odnosu na istu dužnost.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelju, putem mail adrese
2. Objava na internetskoj stranici Povjerenstva
3. Pismohrana